SELETUSKIRI

1. ETTEPANEKU TAUST

Komisjon teeb ettepaneku võtta vastu uus põhimäärus ühepoolsete tollimaksude peatamise kohta. See osutus vajalikuks seetõttu, et nõukogu 19. detsembri 2011. aasta määrust (EL) nr 1344/2011, on muudetud neli korda ja see määrus ei hõlma enam kõiki kalatooteid. Seega tehakse läbipaistvuse huvides ettepanek tunnistada nimetatud määrus kehtetuks ja asendada see käesolevas ettepanekus esitatuga.

Käesolevas määruses piiritletud tooteid liidus ei toodeta või toodetakse ebapiisavalt ning kui ettevõtetele antakse võimalus hankida teatud ajavahemikul varusid madalama hinnaga, aitaks see hoogustada liidusisest majandustegevust, parandada asjaomaste ettevõtete konkurentsivõimet, eelkõige säilitada või luua töökohti, ajakohastada struktuuri jne.

Seda arvestades tuleks rõhutada, et tariifide peatamise korra raames imporditud kaupadel on õigus vabalt liikuda kõikjal liidu territooriumil; järelikult, kui tariifide kohaldamise peatamine on kehtestatud, võivad sellest kasu saada kõikide liikmesriikide ettevõtjad.

Kuna ühepoolsete tollimaksude peatamised on erand ühise tollitariifistiku üldeeskirjast, tuleb neid nagu kõiki erandeid süstemaatiliselt ja regulaarselt jälgida ja läbi vaadata (vähemalt kord viie aasta jooksul). See ei tohiks välistada teatavate meetmete ennetähtaegset lõpetamist, kui ühise tollitariifistiku ühepoolsete tollimaksude peatamine ei ole enam liidu huvides või kui seda põhjustavad tehnilised tootearendused ja turusuundumused või muutunud tingimused. Kui komisjon jõuab läbivaatamise tulemusena arvamusele, et teatava toote puhul tuleb tollimaksu peatamist muuta või see lõpetada, esitab ta nõukogule ettepaneku muuta vastavalt I lisas sätestatud loetelu.

Käesoleva ettepaneku I lisa hõlmab tooteid, mille tollimaks oli peatatud juba nõukogu määrusega (EL) nr 1344/2011 (viimati muudetud määrusega (EL) nr 626/2013), samuti mitmeid põllumajandus- ja tööstustooteid, mis vaadati läbi pärast seda viimast muudatust.

Seepärast peeti vajalikuks sätestada, et kilogrammides või tonnides mõõdetud kaalu kõrval esitatakse vabasse ringlusse lubamise deklaratsioonis vaatlusaluse toote impordi puhul ka asjaomane täiendav mõõtühik. Seega hõlmab ettepaneku II lisa tootekoodide loetelu koos vastavate täiendavate mõõtühikutega.

Komisjon on koostöös tollitariifistiku majandusküsimuste töörühmaga läbi vaadanud kõik liikmesriikide esitatud uued taotlused, mis käsitlevad ühise tollitariifistiku ühepoolsete tollimaksude ajutist peatamist. Kõnealused uued peatamistaotlused vaadati läbi, lähtudes kriteeriumidest, mis on esitatud komisjoni teatises ühepoolsete tariifide peatamise ja kvootide kohaldamise kohta (vt ELT C 363, 13.12.2011, lk 6).

Ettepanek on kooskõlas kaubandus-, ettevõtlus-, arengu- ja välispoliitikaga. Eelkõige ei rakendata käesolevat ettepanekut ELiga sooduskaubanduslepingud (nt üldine soodustuste süsteem, AKV süsteem, kandidaatriigid või potentsiaalsed kandidaatriigid) sõlminud riikide arvelt.

2. HUVITATUD ISIKUTEGA TOIMUNUD KONSULTEERIMISE JA MÕJU HINDAMISE TULEMUSED

Konsulteeriti tollitariifistiku majandusküsimuste töörühmaga, milles olid esindatud kõikide liikmesriikide pädevad ametiasutused. Kõik loetletud peatamised vastavad rühmasiseste arutelude käigus saavutatud kokkulepetele või kompromissidele.

Märkimisväärseid pöördumatute tagajärgedega riske ei ole nimetatud.

Käesolev ettepanek on talitustevahelise konsultatsioonimenetluse ja see avaldatakse Euroopa Liidu Teatajas pärast selle vastuvõtmist nõukogus.

3. ETTEPANEKU ÕIGUSLIK KÜLG

Kavandatava määruse õiguslik alus on Euroopa Liidu toimimise lepingu artikkel 31.

Ettepanek tehakse liidu ainupädevusse kuuluvas valdkonnas.

Ettepanek on kooskõlas proportsionaalsuse põhimõttega, kuna käesolev meetmete pakett on kooskõlas põhimõtetega, millega lihtsustatakse toiminguid väliskaubandusega tegelevate ettevõtjate jaoks, ning kooskõlas komisjoni teatisega ühepoolsete tariifide peatamise ja kvootide kohaldamise kohta (ELT C 363, 13.12.2011, lk 6).

Vastavalt Euroopa Liidu toimimise lepingu artiklile 31 kiidab nõukogu ühepoolsete tollimaksumäärade kohaldamise peatamise ja tariifikvoodid heaks komisjoni ettepaneku põhjal kvalifitseeritud häälteenamusega, seepärast on määrus asjakohane vahend.

4. MÕJU EELARVELE

Saamata jäävad tollimaksud kogusummas ligikaudu 86 miljonit eurot aastas. Mõju eelarve tavapärastele omavahenditele on -64,5 miljonit eurot aastas (75 % × 86 miljonit eurot aastas).

2013/0384 (NLE)

Ettepanek:

NÕUKOGU MÄÄRUS,

millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine ning tunnistatakse kehtetuks määrus (EL) nr 1344/2011

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 31,

võttes arvesse Euroopa Komisjoni ettepanekut,

ning arvestades järgmist:

(1) Liidus ei toodeta praegu piisavalt teatavaid I lisas loetletud põllumajandus- ja tööstustooteid või ei toodeta neid üldse ning seepärast ei suudeta rahuldada asjaomaseid tooteid kasutavate liidu tööstusharude vajadusi.

(2) Seetõttu on liidu huvides osaliselt või täielikult peatada ühise tollitariifistiku ühepoolsete tollimaksude kohaldamine nimetatud toodete suhtes.

(3) Nõukogu määrust (EL) nr 1344/2011[1] on muudetud palju kordi. Lisaks jäeti pärast nõukogu määrusega (EL) nr 1220/2012[2] tehtud muudatust kalandustooted selle reguleerimisalast välja. Seetõttu tuleks see läbipaistvuse huvides tervikuna asendada.

(4) Määrustega, millega peatatakse teatavatele tööstus- ja kalandustoodetele kehtestatud ühise tollitariifistiku ühepoolsete tollimaksude kohaldamine, on varasemaid meetmeid suures osas uuendatud. Seepärast on vastavate meetmete rakendamise huvides otstarbekas käesoleva määruse kehtivusaega mitte piirata, sest nõukogu määrusega saab selle reguleerimisala kohandada ning tooteid käesoleva määruse lisasse lisada või sealt välja jätta.

(5) Võttes arvesse peatamiste ajutist iseloomu, tuleks käesoleva määruse 1. lisas loetletud peatamised süstemaatiliselt läbi vaadata hiljemalt viis aastat pärast nende kohaldamist või pikendamist. Lisaks peaks olema õigustatud komisjoni ettepanekul teatavate peatamiste lõpetamine komisjoni initsiatiivil tehtud läbivaatamise põhjal mis tahes ajal või ühe või mitme liikmesriigi taotlusel, kui peatamine ei ole enam liidu huvides või kui selleks annavad põhjust tehnilised tootearendused, muutunud tingimused või turusuundumused.

(6) Käesoleva määruse I lisas loetletud teatavate toodete statistilisi näitajaid väljendatakse sageli tükkides, ruutmeetrites (m2) või muudes mõõtühikutes kui kaaluühikutes. Nõukogu määruse (EMÜ) nr 2658/87 I lisas sätestatud kombineeritud nomenklatuuris ei ole siiski selliseid täiendavaid mõõtühikuid[3]. Seepärast on vaja sätestada, et kilogrammides või tonnides mõõdetud kaalu kõrval esitatakse vabasse ringlusse lubamise deklaratsioonis vaatlusaluse toote impordi puhul ka asjaomane täiendav mõõtühik.

(7) Kuna on vaja, et käesolevas määruses sätestatud peatamised jõustuksid 1. jaanuarist 2014, tuleks käesolevat määrust kohaldada alates samast kuupäevast ning see peaks pärast Euroopa Liidu Teatajas avaldamist viivitamata jõustuma.

(8) Vastavalt proportsionaalsuse põhimõttele ja käesoleva määruse põhieesmärkide saavutamiseks (st parandada liidu tööstuse konkurentsivõimet, mis võimaldab tööstusel säilitada või luua töökohti, ajakohastada struktuuri jne) on vajalik ja otstarbekas kehtestada eeskirjad ühise tollitariifistiku ühepoolsete tollimaksude peatamiseks teatavate I lisas loetletud toodete puhul. Kooskõlas Euroopa Liidu lepingu artikli 5 lõikega 4 ei lähe käesolev määrus nimetatud eesmärkide saavutamiseks vajalikust kaugemale,

ON VASTU VÕTNUD KÄESOLEVA MÄÄRUSE:

Artikkel 1

I lisas loetletud põllumajandus-, kalandus- ja tööstustoodetele kehtestatud ühise tollitariifistiku ühepoolsete tollimaksude kohaldamine peatatakse vastavalt lisas sätestatule.

Artikkel 2

1. Komisjon võib igal ajal läbi vaadata lisas sätestatud toodete tollimaksu peatamise kohaldamise järgmistel juhtudel:

a) omal algatusel;

b) liikmesriikide taotluse korral.

2. Komisjon vaatab peatamised läbi lisas märgitud aastal.

Artikkel 3

Kui vabasse ringlusse lubamise deklaratsioon esitatakse toodete kohta, mis kuuluvad II lisas loetletud CN-koodide või TARICi koodide alla, kantakse kõnealuses lisas sätestatud täiendav mõõtühik deklaratsiooni asjaomasele väljale.

Artikkel 4

Määrus (EL) nr 1344/2011 tunnistatakse kehtetuks.

Artikkel 5

Käesolev määrus jõustub Euroopa Liidu Teatajas avaldamise päeval.

Otsust kohaldatakse alates 1. jaanuarist 2014.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

1. ETTEPANEKU NIMETUS

Ettepanek nõukogu määruse kohta, millega peatatakse teatavatele põllumajandus-, kala- ja tööstustoodetele kehtestatud ühise tollitariifistiku ühepoolsed tollimaksud

2. EELARVEREAD:

Peatükk ja artikkel: peatükk 12, artikkel 120.

Aastaks 2014 eelarvestatud summa: 18 086 400 000 eurot (DB 2014)

3. FINANTSMÕJU

¨ Ettepanekul puudub finantsmõju.

X Ettepanekul puudub finantsmõju kuludele, kuid sellel on finantsmõju tuludele. Mõju on järgmine:

Eelarverida || Tulu[4] || || [Aasta: 2014–2018]

Artikkel 120 || Mõju omavahenditele || || - 64 500 000 eurot (aastas)

4. PETTUSEVASTASED MEETMED

Mõnede käesoleva nõukogu määrusega hõlmatud toodete lõppkasutust kontrollitakse kooskõlas määruse (EMÜ) nr 2454/93 (millega kehtestatakse ühenduse tolliseadustiku rakendussätted) artiklitega 291–300.

5. MUUD MÄRKUSED

Käesoleva määrusega asendatakse kehtiv nõukogu määrus (EL) nr 1344/2011. Kehtiva määruse lisas on 1792 tooterida ning selle tõttu 2013. aastal kogumata jäänud tollimaksude hinnanguline kogusumma on 1040 miljonit eurot. See põhineb 2013/S1 tegelikel arvudel. See arv on saadud nende Eurostati Comexti andmete põhjal, mis käsitlevad 2013. aastal ühepoolsete tollimaksumäärade kohaldamise peatamise alla kuulunud toodete impordi koguväärtust, mis on korrutatud ühise tollitariifi konkreetsete tariifiridade vastava väärtuselise tollimaksu määraga. Eespool esitatud üldsummast on juba välja jäetud kogumata tollimaks toodetelt, mille suhtes pärast käesoleva määruse jõustumist ja määruse (EL) nr 1344/2011 tühistamist enam peatamist ei kohaldata.

Lisaks eespool märgitud peatatud tollimaksuga tooteridadele on käesolevas ettepanekus 130 uut tooterida, mille puhul tuleb kohaldada peatamist. Nimetatud peatamiste tõttu jääb aastas saamata 48 miljonit eurot tollimakse, arvestatuna taotleva liikmesriigi prognooside põhjal. Varasemate aastate statistikast selgub aga, et nimetatud summa tuleb korrutada keskmise koefitsiendiga, mis on hinnanguliselt 1,8, et võtta arvesse ka samu peatamisi kasutavate teiste liikmesriikide importi. See tähendab kogumata tollimakse umbes 86 miljonit eurot aastas.

Seega jääb vastavalt käesoleva ettepaneku lisas loetletud peatamistele tollimakse saamata 1 126 miljonit eurot aastas, arvestatuna taotleva liikmesriigi hinnangulise impordi põhjal kalendriaastatel 2014–2018.

Meetme arvestuslik kulu

Tavapärastest omavahenditest saamata jäänud tulu võib käesolevast määrusest tulenevalt (pärast sissenõudmiskulude mahaarvamist) olla hinnanguliselt 86 x 75 % = 64,5 miljonit eurot aastas ajavahemikus 1.1.2014–31.12.2018.

Tavapärastest omavahenditest saamata jäänud tulu tuleks kompenseerida liikmesriikide kogurahvatulul põhinevate osamaksetega.

[1] Nõukogu määrus (EÜ) nr 1344/2011, 19. detsember 2011, millega ajutiselt peatatakse teatavatele tööstus-, põllumajandus- ja kalatoodetele kehtestatud ühise tollitariifistiku ühepoolsed tollimaksud (ELT L 349, 31.12.2011, lk 1).

[2] Nõukogu määrus (EL) nr 1220/2012, 3. detsember 2012, mis käsitleb kaubandusega seotud meetmeid, et tagada liidu töötlejate varustamine teatavate kalandustoodetega aastatel 2013–2015, ning millega muudetakse määrusi (EÜ) nr 104/2000 ja (EL) nr 1344/2011 (ELT L 349, 19.12.2012, lk 4).

[3] Nõukogu määrus (EMÜ) nr 2658/87, 23. juuli 1987, tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

[4] Traditsiooniliste omavahendite (põllumajandussaaduste tollimaksud, suhkru- ja tollimaksud) korral peab olema märgitud netosumma, st brutosumma pärast 25 % sissenõudmiskulude mahaarvamist.